冬夜示弟介山儿至用放翁同子坦子聿游湖中诸山韵
旷怀托张融，我屋俨舴艋。案头仇沼石，崒嵂作峰岭。休日岁云暮，小憩无人境。侧身望故园，南湖渺千顷。拍波羡凫鸭，渐乐春昼永。未遂汗漫游，聊得尘鞿屏。观梅设茗宴，远汲天坛井。地炉添榾柮，念此幽花冷。骨肉共情话，壁闪孤灯影。空阶积残雪，中夜光炯炯。清诗和放翁，工拙心自领。置笔落二毛，还期践箕颍。
主题：思乡
情感：恐惧、想家